ഏയ്ഞ്ചൽവാലി

ഏയ്ഞ്ചൽവാലി, കേരളത്തിലെ കോട്ടയം ജില്ലയിലെ എരുമേലി ഗ്രാമപഞ്ചായത്തിന്റെ കീഴിലുള്ള വാർഡുകളിൽ (വാർഡ് -13) ഒന്നാണ്. പ്രശസ്ത തീർത്ഥാടന കേന്ദ്രമായ എരുമേലിയുടെ കിഴക്കൻമേഖലയിൽ സ്ഥിതിചെയ്യുന്ന ഈ കുടിയേറ്റ ഗ്രാമം മുമ്പ് ചെകുത്താൻതോട്, ഓക്കൻതോട് എന്നീ പേരുകളിലും അറിയപ്പെട്ടിരുന്നു. പമ്പ, അഴുത എന്നീ നദികളാൽ വലയം ചെയ്യപ്പെട്ട് പെരിയാർ കടുവാ സങ്കേതത്തോട് തൊട്ടു ചേർന്നും കിടക്കുന്ന  പ്രദേശമാണിത്.

 ചരിത്രം 
1948 ൽ ഭക്ഷ്യോൽപാദനത്തിന് ഗ്രോ മോർ ഫുഡ്  പദ്ധതിയിൽ ഉൾപ്പെടുത്തി കാർഷികസംഘങ്ങൾക്കും വിമുക്തഭടന്മാർക്കുമായി കുത്തകപ്പാട്ടവ്യവസ്ഥയിൽ അനുവദിച്ചതാണ് എയ്ഞ്ചൽവാലി  ഉൾപ്പെടുന്ന മലയോര പ്രദേശം. ആദ്യകാലത്ത് ഈ പ്രദേശത്തേയ്ക്കുള്ള യാത്ര വളരെ ദുഷ്കരമായിരുന്നു. എരുമേലിയിൽ നിന്നു കാളകെട്ടിവഴി പ്രപ്പോസ്തോട്ടം, പാണപിലാവ്, കണമല വഴി കാൽനടയായിട്ടായിരുന്നു ആളുകൾ യാത്ര ചെയ്തിരുന്നത്.  1992 ൽ  ജനപങ്കാളിത്തത്തോടെ ഈ പ്രദേശത്തുകൂടി ഒരു റബറൈസ്ഡ് റോഡും പിന്നീട് പാലവും നിർമ്മിച്ചതോടെ പ്രദേശം കൂടുതൽ വികസിപ്പിക്കപ്പെട്ടു. എം. ഡി. എസ്. ഡയറക്ടറായിരുന്ന വടക്കേമുറിയിൽ അച്ചനാണ് ഈ ഗ്രാമത്തിന് എയ്ഞ്ചൽവാലി  എന്ന പേരു നിർദേശിച്ചത്. ഈ പ്രദേശത്ത് അധവിസിക്കുന്നവരിൽ ഭൂരിപക്ഷവും കൊരട്ടി, മണിമല, എരുമേലി തുടങ്ങിയ പ്രദേശങ്ങളിൽ നിന്നു കുടിയേറിപ്പാർത്തവരാണ്.

 അവലംബം